Ego Ansellus de Triangulo, omnibus ad quos littere iste pervenerint, in Domino salutem. Noverit universitas vestra quod venerabilis amicus noster, domnus Ulricus, abbas Vallis-Lucentis, assensu tocius conventus sui, concessit et donavit mihi atque successoribus meis et venerabili Guidoni, archiepiscopo Senonensi atque successoribus ejus, imperpetuum, quicquid habebat infra parrochiam de Villanova-super-Vennam, excepta domo que est in eadem villa, libera et sine censu, et exceptis pratis Gaufridi, militis, de Molinuns. Ego vero, Ansellus, et successores mei in reconpensationem reddemus, singulis annis, infra octavas Omnium-Sanctorum, monasterio et fratribus Vallis-Lucentis IIII sextarios annone, medietatem ibernagii et medietatem tremesii; et dominus archiepiscopus Senonensis, vel quicumque predictam tenuerit villam, tantumdem reddet. Quod ut ratum maneat et firmum, munimine sigilli nostri feci muniri. Actum est hoc, anno incarnati Verbi Mº Cº LXXXº IIIº.